
	[bookmark: nev]KISS-SZEMÁN ANNA
kémia
BSc, 5.  félév
Eötvös Loránd Tudományegyetem
Természettudományi Kar
	






Konzulensek:
	Harmat Veronika
adjunktus, ELTE TTK

	Karancsiné Menyhárd Dóra
tudományos munkatárs, ELTE TTK




„Nyitott az újra, méretszelekció másképp”, avagy a Pyrococcus Horicoshii acilaminoacil-peptidáz vizsgálata

Munkám során a Pyrococcus horikoshii acilaminoacil-peptidázt (PhAAP) vizsgáltam. Ez a fehérje biológiai szerepe miatt molekuláris szintű kutatások célpontja, mert katalizátorként szerepel bizonyos oligopeptidek N-terminálisán lévő acilezett aminosavak lehasításában, így közvetve részt vesz neuropeptidek szintjének szabályozásában is. Kovalens inhibitorral képzett komplexét kristályosítottam, szerkezetét meghatároztam, összevetettem a családon belüli, más fehérjékkel és molekuladinamikai számításokkal egészítettem ki a röntgendiffrakciós adatokat.
A jelenleg folyó kutatások (különböző AAP-k) arra a kérdésre keresik a választ, hogy milyen paraméterek befolyásolják az enzimek szelektivitását. A térszerkezetből adódóan (hidroláz és propeller domén, közöttük viszonylag mozgékony összekötő szakasz) azt feltételeztük, hogy a sejtben az enzim előfordulhat „nyitott” illetve „csukott” formában is. A vizsgálat célja továbbá az volt, hogy megállapítsuk, hogy van-e szerkezetrendező hatása az aktív helyhez koordinálódott 1,6-hexándiol molekulának (korábban megoldott szerkezet), illetve okoz-e változást a fehérje globális szerkezetében, ha kovalens inhibitor kötődik az aktív helyhez. A molekuladinamikai szimulációból kapott modelleken megmutattuk, hogy a fehérje monomer alakban, nagymértékű szolvatáció hatására képes kismértékű felnyílásra. Azonban ebben a fellazult állapotban is könnyen aktiválható marad a katalitikus triád. Ezek alapján arra következtettünk, hogy nem a hexamerizáció hatása a téralkat, hanem a monomer térszerkezetében megfigyelhető ún.szabad béta-él védelmére alakul ki a „stabil” szerkezetű monomerek között.
Jó közelítő modellt készítettünk a teljesen üres szerkezet téralkatára. A Pyrococcus horikoshii acilaminoacil-peptidázban meghatározott sajátos „nyitottsága” hozza létre a szűk belépőkaput a molekula oldalán, ami hexamerizáció során keletkező csatornarendszerrel kiegészítve a méretszelekció sajátos, újszerű módját eredményezi.



